《赋得五云多处是三台送许令公应朝》
明代·孙继皋

三台星朗五云鲜，万国朝正向九天。陛拥郎官元列宿，台书太史总非烟。

玑衡望里祥光合，环佩声中瑞霭缠。曳履旧惭曾践斗，随君心到玉皇前。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。